Digitale intelligensie kernbelangrik vir gesonde sosialemediagebruikDean McCoubrey, stigter van die digitale opleidingsinisiatief MySociaLifeSA. (Foto: Maroela Media) Ouers en opvoeders moet aanvaar dat sosiale media en die toestelle wat daarmee gepaard gaan nie gaan verdwyn nie, maar in die toekoms net meer gevorderd en moontlik selfs gevaarliker kan word. Daarom moet hulle gerat wees en self aanpas om vir kinders gesonde sosialemediagebruik te leer en nie net fokus op ŉ kind se intelligensiekwosiënt (IK) nie, maar ook hul digitale kwosiënt (DK). Dít was die kernboodskap van Dean McCoubrey, stigter van die digitale opleidingsinisiatief MySociaLifeSA, se voorlegging by die Solidariteit Skoleondersteuningsentrum (SOS) se tiende nasionale onderwyskongres. McCoubrey, ŉ stigter van verskeie suksesvolle mediamaatskappye, het besluit om sy vaardighede as mediakenner, tegnoliefhebber en ouer te gebruik om in 2018 MySociaLifeSA te stig. Vandag is sy maatskappy een van die land voorste digitale-opleidingsinisiatiewe wat jaarliks duisende kinders, ouers, opvoeders én medici digitaal leer hoe om mediageletterd te wees en veilige aanlyn gebruike toe te pas. Hy het via video uit die Kaap by die SOS-kongres gepraat oor die impak van selfone en sosiale media op kinders en uitgelig dat sosialemediablootstelling op almal van toepassing is en lankal ras, kultuur en sosio-ekonomiese grense oorskry het. “Digitale ruimtes en platforms is toeganklik en maklik bekombaar vir kinders van alle ouderdomme en agtergronde en is dikwels ongereguleerde omgewings waarvan ons as volwassenes bitter min weet. Op sosiale media is erkenning alles, foto’s is digitale ruilhandel en gevaarlike tendense en neigings word deur onskuldige hutsmerke verskuil.” Die Afrikaanse onderwysgemeenskap het bymekaargekom vir die Solidariteit Skoleondersteuningsentrum (SOS) se tiende nasionale onderwyskongres. (Foto: Marlien van der Westhuizen/SOS) Hy benadruk dat volwassenes egter self dié platforms moet gebruik en tot ŉ mate infiltreer om te verstaan wat die werklike gevare en uitdagings daarop is. “Om toestelle weg te vat en kinders daarvan te ontneem is nie die oplossing nie, veral omdat jonges self na baie van hul ouers vinger kan wys as dit by sosialemediaverslawing kom. Blootstelling is onvermydelik, daarom is onderrig en ope kommunikasie kernbelangrik.” Hy het tydens sy voorlegging uitgelig dat Gen-Z (mense onder die ouderdom van 24) 40% van alle aanlyn besteding uitmaak en dat tieners tussen een en ses ure per dag vasgenael voor toestelle sit. Gevolglik is hulle moeg, oorgestimuleer, angstig en het dikwels ŉ swak selfbeeld, maar weet nie hoe om dit te verwerk of oorkom nie. Hy het bygevoeg dat baie kinders weens hul ouers en opvoeders se onkunde nie oop kaarte oor hulle sosialemediagebruik speel nie. Hy meen hulle glo hulle sal gestraf of geoordeel word. “Ons moet leer om pro-tegnologie te wees en van sosiale media ons vriend, en nie ons vyand nie, maak. Daarmee saam moet ons begin oorskakel om ŉ dieper begrip te hê vir ons kinders se uitdagings, maar hulle ook terselfdertyd van jongs af sosialemediaverantwoordbaarheid aan te leer.” Volgens McCoubrey is dit belangrik dat ouers en onderwysers verstaan dat kinders nie bloot aan sosiale media verslaaf is om geen rede nie, maar omdat dit vir hulle die soort ontsnapping, erkenning en vermaak bied wat die “regte wêreld” dikwels nie doen nie. Argieffoto bloot ter illustrasie. (Foto: Unsplash) Hy meen hulle moet egter gewaarsku word dat hul privaatheid, reputasie en geestesgesondeheid daaronder sal lei as hulle nie versigtig is nie. Duidelike perke of reëls moet ook ingestel en deur die kind sowel as die volwassene nagekom word, volgens McCoubrey. “Moedig kinders aan om te speel, te oefen, te praat en dat daar baie ander maniere is om verveelheid te takel eerder as om voor ŉ skerm te sit.” Hy voeg by dat benewens die opleiding wat sy eie onderneming bied, daar apps is wat ouers kan help om hul kinders se sosialemediagebruik te bestuur of reguleer, maar dat ouers daarteen moet waak om hul kinders se begripsvermoë te onderskat. “Kinders het jou tyd en aandag nodig en wil weet dat hulle nie bang hoef te wees om met ouers of onderwysers te praat nie. Hulle moet weet dat tegnologie ongelooflik is en dat hulle die gevaar wat dit inhou kan omskakel om dit op ŉ slim en veilige manier te gebruik. Só kan die generasie‑ en tegnologie‑gaping tussen volwassenes en kinders oorbrug word.”